TRANSPARENTA DECIZIONALĂ ÎN ADMINISTRAŢIA PUBLICĂ

 

Notă de sinteză

 

Prezentul studiu îşi propune să completeze informaţiile furnizate anterior în lucrarea “Accesul cetăţenilor la informaţiile publice”, elaborată în cadrul Direcţiei pentru informare parlamentară în aprilie 2001.

Dacă lucrarea la care ne-am referit a cuprins noţiuni şi informaţii privind legislaţia naţională a statelor membre ale Uniunii Europene în materie, în paginile ce urmează ne propunem să aprofundăm modul în care este abordat principiul transparenţei la nivelul Uniunii Europene, cât şi modul în care acest principiu a fost transpus în legislaţia şi practica românească.

I. INTRODUCERE

  

Capacitatea administraţiei publice de preluare şi de aplicare a legislaţiei comunitare constituie al IV-lea criteriu de aderare la Uniunea Europeană.

În 1993, la Copenhaga, au fost definite primele trei criterii de aderare: politice, economice şi criteriul preluării acquis-ului comunitar. În mod firesc pentru pregătirea procesului de aderare, statele membre ale Uniunii Europene şi-au pus şi problema credibilităţii angajamentelor asumate de candidaţi. De aceea doi ani mai târziu, la Madrid, s-a făcut o suplimentare a criteriilor de aderare prin introducerea acestui criteriu al capacităţii administrative de aplicare a acquis-ului comunitar.

El nu înseamnă doar capacitatea administraţiei publice de a pune în aplicare legislaţia comunitară, ci şi capacitatea sistemului judiciar de a pune în aplicare în mod efectiv şi coerent legislaţia comunitară.

Capacitatea administrativă de aplicare a acquis-ului comunitar nu trebuie privită numai prin prisma importanţei sale externe.

Privind din interior, se pot defini doi indicatori ai eficienţei administraţiei.

Unul ar fi, abilitatea de a concepe bugete corespunzătoare realităţii româneşti, pe care să le pună în aplicare, în conformitate cu opţiunile strategice ale guvernului. 

Al doilea indicator este cel al calităţii serviciilor furnizate către cetăţeni şi al transparenţei decizionale, pe care îl vom dezbate în paginile ce urmează.

Deschiderea şi transparenţa în activitatea administrativă înseamnă nu numai liberul acces al persoanelor la informaţiile de interes public, domeniu definit de o lege recent intrată în vigoare, dar şi atragerea cetăţenilor în procesul de luare a deciziilor şi în procesul de elaborare a actelor normative.

Participarea efectivă a publicului se poate face numai dacă el este informat asupra chestiunilor aflate pe ordinea de zi şi asupra mecanismului prin care poate să se implice în mod activ.

 

 

ii. Principiul transparenţeI în Uniunea Europeană

 

 

Necesitatea definirii raporturilor dintre instituţiile europene şi cetăţenii Uniunii Europene, în sensul statuării precise a drepturilor acestora în raporturile lor cu administraţia organismelor comunitare, s-a impus cu acuitate odată cu adoptarea în decembrie 2000, la Nisa, a Cartei Drepturilor Fundamentale a Uniunii Europene, care consacră pentru prima oară distinct printre drepturile cetăţeneşti, dreptul la o bună administrare şi dreptul de a sesiza Mediatorul European cu privire la cazurile de proastă administrare.

Dreptul la o bună administrare prevăzut de Carta Drepturilor Fundamentale a Uniunii Europene în articolul 41 este dreptul oricărei persoane de a se bucura de un tratament imparţial, echitabil şi de a primi un răspuns într-un termen rezonabil din partea instituţiilor şi organelor Uniunii în ceea ce priveşte problemele supuse atenţiei acestor instituţii, ceea ce implică mai ales:

· dreptul oricărei persoane de a fi ascultată înainte de adoptarea unei măsuri individuale împotriva sa, care o afectează în mod defavorabil;

· dreptul oricărei persoane de a avea acces la conţinutul unui dosar care o priveşte, cu respectarea intereselor legitime de confidenţialitate, a secretului profesional şi al afacerilor;

· obligaţia administraţiei de a-şi motiva deciziile.

Tot în acelaşi articol se prevede că orice persoană are dreptul la reparaţii (despăgubiri) din partea Comunităţii pentru prejudiciile cauzate de instituţiile comunitare sau prin funcţionarii acestora în exercitarea funcţiilor lor, potrivit principiilor generale comune ale legislaţiei statelor membre.

Pentru a pune în aplicare principiul transparenţei activităţilor Parlamentului European, a Consiliului şi a Comisiei, prevăzut de art. 255 paragraful 1 din Tratatul de instituire a Comunităţii Europene şi de art. 1 alin 2 al Tratatului asupra Uniunii Europene, Parlamentul European şi Consiliul Uniunii Europene au adoptat prin procedura codeciziei Regulamentul nr. 1049/2001 din 30 mai 2001.

În preambulul regulamentului se arată că principiul transparenţei permite o mai bună participare a cetăţenilor la procesul decizional, garantând, în acelaşi timp, o mai mare legitimitate, eficacitate şi responsabilitate a administraţiei faţă de cetăţeni. 

Transparenţa contribuie la întărirea principiilor democraţiei şi la respectul drepturilor fundamentale ale cetăţenilor.

Accesul publicului se referă, în principiu, la toate documentele instituţiilor şi organelor, inclusiv la cele care ţin de politica externă şi de securitate comună, de cooperare poliţienească şi judiciară penală.

Fiecare instituţie comunitară este obligată să ia măsurile necesare pentru a informa publicul cu noile dispoziţii în vigoare şi, totodată, să formeze personalul în vederea facilitării accesului cetăţenilor la documentele pe care aceştia au dreptul să le consulte.

Obiectul Regulamentului nr. 1049/2001 din 30 mai 2001 constă în:

· definirea principiilor, condiţiilor şi limitelor (bazate pe raţiuni de interes public sau privat) dreptului de acces la documentele Parlamentului European, Consiliului şi Comisiei;

· stabilirea regulilor prin care se garantează exercitarea acestui drept;

· promovarea unor practici administrative adecvate privind accesul la aceste documente.

Prevederile Regulamentul nr. 1049/2001 se aplică tuturor documentelor deţinute de o instituţie. Aceste documente pot fi întocmite sau primite de instituţia respectivă, cu referire la toate domeniile de activitate ale Uniunii Europene. 

Beneficiar al prevederilor acestui regulament este orice cetăţean al Uniunii şi orice persoană fizică sau juridică cu reşedinţa sau sediul într-un stat membru. Instituţiile pot autoriza accesul la documente oricărei persoane fizice sau juridice care nu domiciliază sau nu are sediul într-un stat membru, în aceleaşi condiţii şi limite ca şi cetăţenilor Uniunii.

Conform regulamentului, instituţiile pot refuza accesul la un document în cazul în care dezvăluirea conţinutului acestuia ar aduce atingere:

· interesului public (securitate publică, apărarea şi interesele militare, relaţiile internaţionale, politica financiară, monetară sau economică a Comunităţii sau a unui stat membru),

· vieţii private sau integrităţii persoanei, ţinând seama de reglementările comunitare referitoare la protecţia datelor cu caracter personal. 

De asemenea, instituţia poate refuza accesul la un document în cazul în care dezvăluirea conţinutului acestuia ar aduce atingere protecţiei:

· intereselor comerciale ale unei persoane fizice determinate, inclusiv în ceea ce priveşte proprietatea intelectuală,

· procedurilor jurisdicţionale şi avizelor juridice,

· obiectivelor activităţilor de inspecţie, anchetă şi audit.

Totuşi, în aceste trei ultime cazuri, conţinutul documentului poate fi dezvăluit, dacă interese publice de ordin superior justifică acest lucru.

Excepţiile de la regula accesului la documentele instituţiilor comunitare se aplică doar pe perioada în care protecţia documentului se justifică prin conţinutul său, dar nu mai mult de 30 de ani. În cazurile în care documentele se referă la viaţa privată sau la interese comerciale, perioada de aplicare a excepţiilor poate fi prelungită, dacă este necesar.

Regulamentul stabileşte că pentru a permite cetăţenilor să îşi exercite în mod efectiv dreptul de acces la documentele comunitare, fiecare instituţie este obligată să instituie un registru al documentelor, care trebuie să fie accesibil şi sub formă electronică.

În registru se va face referire la conţinutul documentului, data la care a fost elaborat sau primit şi data la care a fost înscris în registru.

De asemenea, fiecare instituţie este obligată să adopte un regulament interior propriu pe baza prevederilor Regulamentului nr. 1049/2001.

La 6 septembrie 2001, Parlamentul European a adoptat o rezoluţie prin care s-a aprobat “Codul bunei administrări”, opozabil exclusiv instituţiilor şi organismelor comunitare, administraţiei şi funcţionarilor lor în relaţiile acestora cu publicul. Mai mult, la aceeaşi dată, Parlamentul European a invitat Comisia Europeană să iniţieze un proiect de reglementare referitor la Codul bunei administrări.

“Codul bunei administrări” nu are valoare juridică obligatorie pentru statele membre ale Uniunii Europene, ci exclusiv pentru organismele europene şi respectiv pentru funcţionarii săi. El se poate constitui într-un document cu caracter de orientare pentru administraţiile naţionale ale statelor, în vederea combaterii fenomenului de proastă administrare.

Din punct de vedere al dreptului comunitar, precizăm că la nivelul Uniunii Europene nu sunt statuate norme juridice obligatorii pentru autorităţile publice din statele membre, de natură procedurală, care să reglementeze o asemenea problematică, precum cea a transparenţei decizionale.

Ca atare, în absenţa unor reglementări comunitare în acest domeniu, competenţa de reglementare aparţine autorităţilor naţionale din statele membre ale Uniunii Europene, transparenţa decizională fiind rezervată dreptului intern al fiecărui stat. 

 

   

III. Transparenţa decizională în România

 

 

Înfăptuirea statului de drept în România, după revoluţia din decembrie 1989, a necesitat reorganizarea administraţiei publice pe baza unor principii noi, urmărindu-se promovarea şi respectarea drepturilor şi libertăţilor fundamentale ale cetăţenilor.

În doctrină s-a arătat că statul de drept nu trebuie înţeles în mod simplist ca fiind statul care “înfăptuieşte domnia legii în întreaga lui activitate, fie în raporturile cu cetăţenii, fie cu diferitele organizaţii de pe teritoriul lui”.

Mai este necesar ca statul să fie “organizat pe baza principiului separaţiei puterilor statului”, iar legea, prin conţinutul ei, “trebuie să cuprindă reglementări bazate pe recunoaşterea şi garantarea eficientă a drepturilor şi libertăţilor umane”. 

Dominată de acest spirit democratic al promovării şi apărării drepturilor şi libertăţilor umane, Constituţia României din 1991 a statuat, chiar în primul ei articol, că “România este stat de drept, democratic şi social, în care demnitatea omului, drepturile şi libertăţile cetăţenilor, libera dezvoltare a personalităţii umane, dreptatea şi pluralismul politic reprezintă valori supreme şi sunt garantate”. În continuare, Constituţia stabileşte drepturile şi libertăţile fundamentale ale cetăţenilor, care constituie cele mai esenţiale drepturi subiective.

Pentru garantarea exercitării depline a acestor drepturi şi libertăţi fundamentale, în Constituţie sunt incluse norme-cadru privind organizarea autorităţilor administraţiei publice, relaţiile dintre acestea, limitarea puterilor acestora cu privire la drepturile şi libertăţile fundamentale ale cetăţenilor, precum şi modalităţile de control pentru prevenirea şi înlăturarea abuzurilor autorităţilor.

Procesul de reformă din România, în primul rând din sectorul economic, necesită în această etapă accelerarea şi desfăşurarea lui în condiţii de eficienţă sporită, pentru a putea răspunde imperativelor momentului, dar şi aşteptărilor beneficiarilor săi – cetăţenii României. 

Acest lucru nu se poate realiza fără o funcţionare transparentă a instituţiilor publice, fapt ce semnifică o mai mare responsabilitate a aparatului administrativ faţă de interesele publice şi o participare activă a cetăţenilor în procesul general de luare a deciziilor.

Guvernul României a înţeles acest lucru şi a iniţiat un proces de dezbatere publică în vederea elaborării şi adoptării unui act legislativ care să contribuie la perfecţionarea funcţionării întregului aparat administrativ, atât la nivel central cât şi local, dar şi a celorlalte instituţii care beneficiază de resurse financiare publice.

Rezultatul acestei dezbateri publice este Legea 544/2001 privind liberul acces la informaţiile de interes public şi proiectul Legii privind transparenţa decizională în administraţia publică, legi ce oferă cetăţenilor României, inclusiv membrilor comunităţii oamenilor de afaceri, posibilitatea participării la procesul decizional ce reglementează viaţa publică din România.

Legea 544/2001 enumeră principiile de bază pe care trebuie să se întemeieze administraţia publică din unităţile administrativ teritoriale, şi anume:

· principiul autonomiei locale;

· principiul descentralizării serviciilor publice;

· principiul eligibilităţii autorităţilor administraţiei publice locale;

· principiul legalităţii;

· principiul consultării cetăţenilor în problemele locale de interes deosebit.

În ceea ce priveşte dreptul la informaţie, legiuitorul a apreciat, pe de o parte, că dreptul persoanei de a avea acces la orice informaţie de interes public nu poate fi îngrădit, iar pe de altă parte, că autorităţile publice, potrivit competenţelor ce le revin, sunt obligate să asigure informarea corectă a cetăţenilor asupra treburilor publice şi asupra problemelor de interes personal.

În ceea ce priveşte colectivităţile locale, principiul transparenţei impune ca activitatea autorităţilor publice locale să aibă un caracter public.

În acest sens, potrivit legii 215/2001, şedinţele consiliului local şi a celui judeţean sunt publice. Aceasta nu exclude ca, în anumite cazuri în care consilierii decid, cu majoritate de voturi, acestea să se desfăşoare cu uşile închise.

O asemenea situaţie nu contrazice principiul transparenţei ci, din contră, îi oferă o mai mare eficacitate, iar, în acelaşi timp, pe baza lui se instituie un dialog social care asigură contactul dintre autorităţile locale şi cetăţeni, membrii ai colectivităţii locale.

Principiul transparenţei se realizează printr-o diversitate de modalităţi, cum sunt: votul deschis, caracterul public al şedinţelor, care oferă astfel posibilitatea cetăţenilor, dar şi mass-mediei, de a participa la acestea, aducerea la cunoştinţa publică a ordinei de zi, ca şi a dezbaterilor şedinţelor care nu au caracter secret, precum şi acordarea interviurilor, organizarea conferinţelor de presă sau a întâlnirilor primarului cu cetăţenii.

O consecinţă importantă a principiului transparenţei o constituie şi publicarea actelor autorităţilor administraţiei publice locale în Monitorul unităţilor administrative sau prin orice alt mijloc publicitar.

Examinând dispoziţiile Legii 544/2001 privind liberul acces la informaţiile de interes public constatăm că acestea sunt în concordanţă cu prevederile Regulamentului nr. 1049/2001, ceea ce denotă preocuparea legiuitorului pentru asimilarea acquis-ului comunitar.

Alături de Legea 544/2001, Legea privind transparenţa decizională în administraţia publică va contribui la reconsolidarea şi întărirea pe baza unor principii democratice a relaţiei dintre cetăţean, ca plătitor de taxe şi impozite, şi autoritatea publică, în calitate de gestionară şi utilizatoare a banului public.

Cele două legi vor funcţiona împreună şi vor aduce o schimbare majoră de mentalitate în societatea românească în cadrul procesului dificil de trecere de la opacitate la transparenţă în activitatea autorităţilor publice şi de la neimplicare la participarea activă, în cazul cetăţenilor.

Tot ca o modalitate de realizare a transparenţei administraţiei publice centrale şi locale este şi aplicarea programului E-Government, care oferă servicii publice în format electronic pentru cetăţeni şi oameni de afaceri.

Asigurarea disponibilităţii informaţiilor publice 24 de ore din 24, 7 zile pe săptămână reprezintă una dintre priorităţile momentului.

“Site”-urile ministeriale vor facilita accesul direct la informaţii publice sau la angajaţii diferitelor departamente.

Oferirea de servicii publice în format electronic reprezintă o alternativă mai eficientă şi mai ieftină, care permite Guvernului să fie mai aproape de cetăţeni şi să-şi adapteze serviciile conform cerinţelor acestora.

E-Government este alcătuit din 4 mai componente:

· interacţiunea dintre Guvern/ Administraţie şi Cetăţean;

· interacţiunea dintre Guvern/ Administraţie şi mediul de afaceri;

· interacţiunea dintre Guvern/ Administraţie şi angajaţii acestora;

· interacţiunea dintre diferitele instituţii ale Guvernului şi ale administraţiei publice.

Interacţiunea dintre Guvern şi cetăţean are loc atât la nivel central cât şi local. Pentru interacţiunea cu administraţia publică locală, a fost aprobată în luna septembrie 2001, strategia “E–Administraţie” de modernizare a administraţiei publice. 

Embrionul acestui concept a fost deja lansat – este vorba de ghişeul unic, de unde se obţin toate actele de care au nevoie cetăţenii.

În viitor va fi necesară şi realizarea interacţiunii electronice dintre cetăţean şi instituţiile guvernamentale centrale.

 

 

C O N C L U Z I I

 

Proiectul Legii transparenţei decizionale în administraţia publică stabileşte regulile procedurale minime aplicabile pentru asigurarea transparenţei decizionale în cadrul autorităţilor administraţiei publice centrale şi locale, alese sau numite, precum şi a altor persoane juridice care utilizează resurse financiare publice, în raporturile cu cetăţenii şi asociaţiile legal constituite ale acestora.

Este nevoie de o astfel de lege pentru că:

· o societate democratică este în primul rând o societate a transparenţei;

· transparenţa deciziilor administrative reprezintă un alt pas spre consolidarea transparenţei instituţiilor publice;

· trebuie să existe un control al cetăţenilor asupra deciziilor care îi privesc;

· cetăţenii trebuie să fie nu numai spectatori, ci şi actori pe scena luării deciziilor administrative;

· societatea civilă trebuie să fie un partener al administraţiei;

· şi alte ţări au adoptat o legislaţie similară.

Principiile ce stau la baza acestei legi sunt:

· informarea în prealabil, din oficiu, a persoanelor asupra şedinţelor autorităţilor administraţiei publice centrale şi locale, precum şi asupra proiectelor de acte normative care urmează a fi adoptate;

· consultarea cetăţenilor şi a asociaţiilor legal constituite ale acestora în procesul de elaborare a proiectelor de acte normative;

· participarea activă la luarea deciziilor administrative şi în procesul de elaborare a actelor normative.

 

Ca urmare a celor expuse mai sus apare ca incontestabil faptul că lipsa accesibilităţii şi a transparenţei manifestate în cadrul activităţii administraţiei publice, ignorarea nevoilor cetăţenilor vin în contradicţie cu caracterul unui stat democratic şi de drept.

Prin urmare, elaborarea unui set de reguli care să stabilească un cadru minim pentru desfăşurarea relaţiilor dintre autorităţile publice, funcţionar public şi cetăţean, a unui legi privind transparenţa în administraţia publică apare ca o necesitate.

Proiectul de lege la care ne-am referit, prin conţinutul său, se înscrie pe coordonatele implementării şi dezvoltării actelor procedurii administrative de natură a apropia administraţia publică de cetăţeni, făcând posibilă participarea acestora la luarea deciziilor.

